## El Consell aprova dos convenis per a donar suport a l’activitat de la Fundació Auditori d’Alacant i de Patrimoni Històric Industrial del Port de Sagunt

*** La Generalitat destina este any 700.000 euros a finançar la programació cultural prevista per la Fundació Auditori de la Diputació d’Alacant
* El conveni amb la Fundació de Patrimoni Industrial i Memòria Obrera del Port de Sagunt està dotat amb 60.000 euros**

El Consell ha autoritzat sengles convenis de col·laboració de la Conselleria d’Educació, Cultura, Universitats i Ocupació amb la Fundació Auditori de la Diputació d’Alacant (ADDA) i la Fundació de Patrimoni Industrial i Memòria Obrera del Port de Sagunt dotats amb 760.000 euros per a donar suport a l’activitat d’estes dos entitats.

La finalitat d’estos convenis és contribuir al finançament dels gastos ordinaris de funcionament i l’organització d’activitats durant 2024, ja que l’activitat d’estes dos entitats s’emmarca en els objectius generals de la Generalitat de promoure la divulgació del coneixement del patrimoni cultural valencià.

En concret, la Generalitat contribuirà amb 700.000 euros al finançament de la programació cultural anual i activitats desenrotllades per la Fundació ADDA durant l’exercici 2024 relacionats amb la conservació del patrimoni històric industrial.

La Fundació de la Comunitat Valenciana Auditori de la Diputació d’Alacant (ADDA) és una entitat sense ànim de lucre de caràcter cultural, els fins de la qual són el foment, divulgació i promoció d’activitats musicals, arts escèniques, artístiques i culturals, a través de concerts, representacions artístiques i filharmòniques i organització de simposis, exposicions i conferències de caràcter sociocultural.

D’altra banda, el conveni amb la Fundació de Patrimoni Industrial i Memòria Obrera del Port de Sagunt està dotat amb 60.000 euros per a col·laborar en el finançament dels gastos ordinaris de funcionament i activitats desenrotllades durant este any.

La Fundació de la Comunitat Valenciana de Patrimoni Industrial i Memòria Obrera del Port de Sagunt és una institució de caràcter cultural sense ànim de lucre l’objectiu de la qual és fomentar la protecció, conservació i projecció social del patrimoni industrial a la Comunitat Valenciana.

Per a dur-ho a terme, la seua activitat està centrada a estudiar, conservar i difondre els coneixements, els records, els sons, els objectes materials, les imatges i qualsevol altre element relacionat amb les activitats d’origen siderúrgic que han tingut lloc a Sagunt en el segle XX.

Fecha: 08/10/2024